KOMISIJOS IR EUROPOS IŠORĖS VEIKSMŲ TARNYBOS ATSAKYMAI Į EUROPOS AUDITO RŪMŲ SPECIALIOSIOS ATASKAITOS „EUROPOS SĄJUNGOS TIESIOGINĖ FINANSINĖ PARAMA PALESTINOS ADMINISTRACIJAI“ PASTABAS /* COM/2013/0852 final - 2013/ () */





KOMISIJOS IR EUROPOS IŠORĖS VEIKSMŲ TARNYBOS ATSAKYMAI Į EUROPOS AUDITO RŪMŲ SPECIALIOSIOS ATASKAITOS „EUROPOS SĄJUNGOS TIESIOGINĖ FINANSINĖ PARAMA PALESTINOS ADMINISTRACIJAI“ PASTABAS Santrauka III. 2011 m. pabaigoje Komisija pradėjo projektą, kuriuo siekiama įvertinti poreikius ir nustatyti perspektyvius projektus, susijusius su valstybės tarnybos reforma Palestinoje (šis pavadinimas nekeičia pozicijų dėl Palestinos kaip valstybės pripažinimo). Šiuo pagrindu nuo 2013 m. antro pusmečio ES teiks visapusišką paramą Palestinos administracijai, vykdančiai valstybės tarnybos reformą. EUREP užtikrins glaudų ryšį tarp šios veiklos ir paramos valstybės tarnautojams ir pensininkams programos (VTP), bei skatins didesnį sverto poveikį politiniame dialoge. Reikėtų pažymėti, kad Komisija ir Europos išorės veiksmų tarnyba (EIVT) dėjo dideles pastangas siekdamos užtikrinti Izraelio bendradarbiavimą. Įvairiomis aplinkybėmis ir įvairiuose forumuose vyko daug susitikimų su Izraelio gynybos ministerija (COGAT) ir Izraelio vyriausybės pareigūnais. Prireikus juose dalyvaudavo ir ES delegacija Tel Avive. Tokių veiksmų veiksmingumas galėtų būti padidintas, jei valstybės narės laikytųsi nuoseklesnio ir tvirtesnio požiūrio šiuo klausimu. IV. 2011 m. pradėtas svarstyti būtinybės didinti konkurenciją klausimas. Šiuo tikslu buvo paskelbtas tarptautinis konkursas dėl ex ante ir ex post audito paslaugų, susijusių su PEGASE tiesioginės finansinės paramos (TFP) programų įgyvendinimu, sutarties. Išankstinė informacija buvo paskelbta 2012 m. rugpjūčio mėn., o naujas sutartis planuojama pasirašyti 2013 m. pabaigoje. Dėl valstybės tarnybos reformos žr. III punktą (santrauka). Skiriant esminę tiesioginę finansinę paramą nereikėtų nuvertinti politinio dialogo sverto poveikio. V. Reikėtų pažymėti, kad per kelis 2012 m. mėnesius Izraelis nepervedė Palestinos administracijai patvirtintų pajamų. Tai buvo pagrindinė vėluojančio Palestinos administracijos atlyginimų išmokėjimo priežastis. Vis dėl to nuo 2013 m. pradžios naujienų agentūros WAFA, transliuotojo PBS ir religijos ministerijos darbuotojai buvo išbraukti iš tinkamų finansuoti paramos gavėjų sąrašo ir jų skaičius sumažėjo nuo 84 000 iki maždaug 75 000. VI. Su Gazoje negalinčiais dirbti valstybės tarnautojais susiję veiksniai (pvz., Palestinos administracijos palaikymo streikas, jo trukmė, mastas ir padariniai, Hamas reakcija) yra sudėtingi, atsižvelgiant į aplinkybes Gazos Ruože, dėl kurių sunku atlikti objektyvų patikrinimą. Tiesioginė finansinė parama yra Palestinos administracijos vykdoma programa. Komisija ir EIVT žada ir toliau politiškai remti Palestinos administraciją (būsimos Palestinos valstybės pagrindą), kuri nusprendė tęsti išmokų mokėjimą visiems reikalavimus atitinkantiems Vakarų Kranto ir Gazos Ruožo darbuotojams, nepriklausomai nuo jų darbinės padėties, kurią bet kokiu atveju yra labai sunku nustatyti. Kai kurie Gazoje nedirbantys valstybės tarnautojai nedirba dėl de facto valdžios institucijų lokauto. Kiti darbuotojai, nors ir faktiškai ten dirbantys, dėl politinių priežasčių nedrįsta oficialiai to pripažinti. Sprendimas nebefinansuoti atlyginimų mokėjimo politiškai būtų labai opus. Komisija ir EIVT mano, kad jos skyrė pakankamai dėmesio šiai problemai. Palestinos administracija dažnai svarstė šią problemą aukščiausiu politiniu lygmeniu ir ateityje ji liks svarbia diskusijų tema. VII. Apie bendradarbiavimą su Izraelio vyriausybe žr. III punktą (santrauka). Pastabos 27. ES veiksmų planuose buvo nustatyti prioritetiniai tikslai, dėl kurių susitarė ES ir Palestinos administracija. Planuose preliminari finansinė programa nenumatyta. Taryba naują ES ir Palestinos administracijos veiksmų planą patvirtino 2013 m. kovo mėnesį. Šis naujas veiksmų planas labiau atitinka finansinės paramos plėtrai reikmes (ir atvirkščiai) nei jo pirmtakas, užbaigtas prieš sukuriant PEGASE programą. 28. Nuo 2014 m. ES pradės dvejų metų programavimo ciklą finansinės paramos vystymosi daliai. Palestina yra viena iš opiausių bendro išorės finansinės paramos biudžeto punktų. Biudžeto valdymo institucija pastaraisiais metais dažnai didino pirminę Komisijos pasiūlytą finansavimo sumą. Metinės sumos Palestinai paaiškėja tik vėlyvame biudžeto sudarymo etape. Dėl nestabilios politinės padėties Komisija ir EIVT turi būti budrios ir pasirengusios bet kada iš naujo įvertinti situaciją. Dėl tų pačių priežasčių tik nedidelė dalis valstybių numato daugiametę paramą Palestinai. ES vietos plėtros strategija neseniai buvo peržiūrėta bendradarbiaujant su kitomis valstybėmis narėmis ir vietos atstovais. 29. Komisija ir EIVT mano, kad priemonių valstybėms narėms pateikimas pagal rašytinę procedūrą netrukdys atlikti išsamią mechanizmo peržiūrą. Europos kaimynystės ir partnerystės priemonės komitetui buvo nuolat teikiama informacija apie Palestinos programas (ypač apie PEGASE programą). Valstybės narės iš esmės pritarė vykdomoms procedūroms ir prireikus nedvejojo prašyti papildomos informacijos. Komisija ir EIVT mano, kad Privačiojo sektoriaus atkūrimo Gazoje (PSAG) programos, įgyvendintos po lieto švino (angl. Cast Lead) operacijos, sukūrimas ir paramos pagrindinėms viešosioms paslaugoms (PPVP) programos bei vėluojančių skolų privačiam sektoriui komponento naudojimas rodo, jog programa geba prisitaikyti prie veiklos aplinkos. Komisija ir EIVT žino, kad ši situacija ilgainiui nėra tvari ir kad, atsižvelgiant į jau septynerius metus besitęsiančią neaiškią padėtį Gazoje, reikia atlikti pakeitimų. Šia tema ne kartą buvo diskutuota su Palestinos administracija. Jau pradėtos diskusijos su Palestinos administracija, siekiant rasti sprendimą, kuriuo būtų atsižvelgta į problemas, kurias iškėlė Audito Rūmai, bet kuris taip pat leistų Palestinos administracijai ir toliau remti jos darbuotojus Gazoje. Komisija ir EIVT ir toliau laikosi politinės nuomonės, kad Palestinos administracija turi tęsti paramą savo darbuotojams Gazoje, nes tai yra pagrindinis veiksnys, leidžiantis išsaugoti būsimos Palestinos valstybės vienybę ir išlaikyti tvirtą Palestinos administracijos padėtį Gazoje. Reikia tinkamai atsižvelgti į tai, kad Komisija ir EIVT priėmė ir įgyvendino šį sprendimą, atsižvelgdama į politines aplinkybes ir į tai, kad dauguma Gazoje nedirbančių darbuotojų iš tikrųjų negali ten dirbti. 30. Reikėtų pažymėti, kad, išskyrus Jungtinę Karalystę, kuri paramą PEGASE programai skyrė tik 2008 m., joks kitas PEGASE tiesioginės paramos teikėjas neperkėlė savo paramos į Pasaulio banko patikos fondą. Be to, vykdant PEGASE programą pavyko pritraukti finansavimą iš ne ES valstybių, tokių kaip Japonija ir Šveicarija. Sumažėjusį finansavimą galima paaiškinti visų pirma pablogėjusia situacija valstybėse narėse ir iš dalies paramos teikėjų nuovargiu. Kai kurios valstybės narės ir kiti paramos teikėjai labiau linkę remti vystymosi projektus, negu skirti tiesioginę finansinę paramą, nes tokia parama geriau matoma. 31. Komisija pripažįsta, kad dabartinėje PEGASE programoje nebuvo nustatyti veiklos rodikliai. EIVT ir Komisija šiuo atveju remiasi rodikliais, nustatytais Palestinos reformų ir vystymosi plane ir Palestinos nacionaliniame vystymosi plane. Šių planų prioritetais rėmėsi ir toliau remiasi PEGASE. Tai taip pat yra sąlygiškumo nuostatų priemonė. Komisija pritaria veiklos rodiklių įvedimui PEGASE programoje, kuriais bus atsižvelgiama į specifinę Palestinos administracijos situaciją ir PEGASE programos ypatumus. Skiriant tiesioginę finansinę paramą per PEGASE programą siekiama, kad Palestinos administracija galėtų kiek įmanoma vykdyti savo dabartinius įsipareigojimus gyventojams. Esant dabartinei finansinei situacijai negalima tikėtis didelio kokybinio pagerėjimo. Veiksniai, nuo kurių priklauso šių tikslų įgyvendinimas, dažniausiai yra išorės veiksniai, kurių Palestinos administracija negali kontroliuoti. PEGASE tiesioginė finansinė pagalba yra politinė priemonė, kurios galutinis tikslas yra išsaugant pagrindines gyvenimo sąlygas Palestinos gyventojams išlaikyti dviejų valstybių sambūviu pagrįsto sprendimo gyvybingumą. Palestina nėra nepriklausoma valstybė, kurios vyriausybė, siekdama tam tikrų tikslų, turi galimybę mobilizuoti įvairius išteklius. Tiesioginė finansinė parama nėra klasikinis projektas, kurį galima būtų įvertinti pasitelkiant projekto ciklo valdymo metodą (PCM). Ši programa buvo sukurta, siekiant padėti Palestinos administracijai spręsti ilgalaikę problemą, tikintis, kad palaikant institucijos gyvybingumą, ES prisidės prie dviejų valstybių sprendimo Artimųjų rytų taikos procese įgyvendinimo. 32. Vadovaujantis 2009 m. Palestinos administracijos dvejų metų valstybės kūrimo planu, kuriame numatyta sumažinti priklausomybę nuo išorės pagalbos, EIVT (o anksčiau RELEX GD) kiekviename programavime siekė sumažinti tiesioginės finansinės paramos dalį. Tačiau labai jos sumažinti nebuvo galima, nes tai keltų grėsmę Palestinos administracijos išlikimui. Šios problemos buvo svarstytos Ad hoc ryšių palaikymo komiteto susitikimuose. Esant tokioms aplinkybėms ir politinei situacijai, galimybė sumažinti finansavimą neatitinka dabartinės ES politikos. 34. Paramos gavėjai yra žinomi ir yra tikrinami ex ante ir ex post patikrų metu. Lėšos išmokamos Palestinos administracijai pateikus paraišką ir visus būtinus patvirtinamuosius dokumentus. Šios lėšos iš esmės pervedamos tik per centrinio iždo subsąskaitą, kuri veikia pagal „dviejų raktų“ (angl. „double key“) sistemą išmokų mokėjimui, t. y. reikalingas ES ir Palestinos administracijos sutikimas. Todėl korupcijos grėsmė yra nedidelė. Pagal Gazos privataus sektoriaus programą ES lėšomis finansuojamos infrastruktūros žlugimo grėsmė buvo žinoma ir nors Komisija bando sumažinti grėsmę nuolat palaikydama dialogą su Izraelio gynybos ministerija (COGAT), reikia susitaikyti su tuo, kad ši grėsmė egzistuoja. 35. Komisija ir EIVT yra pasirengusios kritiškai įvertinti kontrolės išlaidų efektyvumą ir apsvarstyti jį lyginant su esamomis rizikomis. 36. 2011 m. pradėtas svarstyti būtinybės didinti konkurenciją klausimas. Šiuo tikslu buvo paskelbtas tarptautinis konkursas dėl ex ante ir ex post audito paslaugų, susijusių su PEGASE tiesioginės finansinės paramos (TFP) programų įgyvendinimu, sutarties. Išankstinė informacija buvo paskelbta 2012 m. rugpjūčio mėn., o naujos sutartys turėtų būti pasirašytos iki 2013 m. pabaigos. Pagal finansinio reglamento įgyvendinimo taisyklių 168 straipsnio 2 punktą buvo pareikalauta taikyti tiesioginių derybų procedūrą ir ji buvo patvirtinta. Tuo metu tai buvo tinkamai pagrįstas sprendimas. 37. Remiantis finansinio reglamento įgyvendinimo taisyklėmis tiesioginis sutarties sudarymas buvo pagrįstas. Pagal specialų EUREP reikalavimą, visiems susitarimams su tarptautine organizacija buvo taikomi papildomi reikalavimai (bendrųjų sąlygų, taikomų tarptautinėms organizacijoms, išimtys), ypač susiję su papildomais atskaitomybės reikalavimais, auditu ir įrangos perdavimu. EUREP perėjo nuo susitarimo dėl įnašo iki vienerių metų viešojo paslaugų pirkimo sutarties su tarptautine organizacija. Visa įranga pagal ankstesnius susitarimus buvo perduota Palestinos administracijai (išskyrus tiesioginės finansinės paramos duomenų bazę). Šioms paslaugoms 2014 m. bus taikomas tarptautinis ribotas viešasis konkursas. 38. Reikėtų pažymėti, kad PEGASE TFP programoms taikomos tikrinimo ir valdymo procedūros šiuo metu yra peržiūrimos. Šiuo metu rengiamos priemonės PEGASE duomenų bazei tvarkyti. 39. Atsižvelgdama į projekto dydį ir su programos įgyvendinimu susijusį politinį opumą, EUREP sąmoningai nusprendė nepasirašyti sutarties su vietine bendrove. Kaip papildoma priemonė PEGASE tikrinimo ir valdymo procedūrų peržiūrai buvo paskelbtas kvietimas dalyvauti tarptautiniame konkurse dėl ex ante ir ex post audito paslaugų, susijusių su PEGASE tiesioginės finansinės paramos programų įgyvendinimu, sutarties. Nors sąlygiškumo nuostatų nebuvimą galima paaiškinti ypatingomis aplinkybėmis, tai nereiškia, kad Palestinos administracijos atžvilgiu sverto poveikis nepasireiškia (žr. 40 punktą). 40. PEGASE tiesioginė finansinė parama skiriama Palestinos administracijai be aiškių sąlygiškumo nuostatų – tai sąmoningas Komisijos, EIVT ir valstybių narių sprendimas, atitinkantis jų Artimųjų Rytų taikos proceso politinius tikslus. Vis dėlto EIVT ir Komisija remiasi rodikliais, nustatytais Palestinos reformų ir vystymosi plane ir Palestinos nacionaliniame vystymosi plane, kurių prioritetais rėmėsi ir toliau remiasi PEGASE. Tai sąlygiškumo nuostatų priemonė. Sverto poveikis pasireiškia dėl šios patikimos ir nuoseklios ES paramos. EUREP šiuo metu deda pastangas sverto poveikį padidinti politiniu dialogu ir bendradarbiaudama su suinteresuotomis valstybėmis narėmis neseniai sukurtoje PEGASE neformalioje grupėje. 41. a) 2011 m. pabaigoje Komisija pradėjo projektą, kuriuo siekiama įvertinti poreikius ir nustatyti perspektyvius projektus, susijusius su valstybės tarnybos reforma Palestinoje. Šiuo pagrindu nuo 2013 m. antro pusmečio ES teiks visapusišką paramą Palestinos administracijai, vykdančiai valstybės tarnybos reformą. EUREP užtikrins glaudų ryšį tarp šios veiklos ir paramos valstybės tarnautojams ir pensininkams programos, bei skatins didesnį sverto poveikį politiniame dialoge. 42. Reikėtų pažymėti, kad Komisija ir EIVT dėjo dideles pastangas siekdamos užtikrinti Izraelio bendradarbiavimą. Buvo surengta daug susitikimų su Izraelio gynybos ministerija. ES ir Izraelio dvišalių santykių pagrindu taip pat vyko daug kitų susitikimų su Izraeliu, minėtos temos buvo svarstomos asociacijos komitete, asociacijos taryboje ir politiniame dialoge su Izraeliu. Prireikus dalyvaudavo ir ES delegacija Tel Avive. Tokių veiksmų veiksmingumas galėtų būti padidintas, jei valstybės narės laikytųsi nuoseklesnio ir tvirtesnio požiūrio šiuo klausimu. Vis dėl to Taryba nuo plataus pobūdžio Tarybos išvadų perėjo prie konkretesnių (ypač 2012 m. kovo mėn. ir 2012 m. gruodžio mėn). 46. 2011 m. pabaigoje Komisija pradėjo projektą, kuriuo siekiama įvertinti poreikius ir nustatyti perspektyvius projektus, susijusius su valstybės tarnybos reforma Palestinoje. Šiuo pagrindu nuo 2013 m. antro pusmečio ES teiks visapusišką paramą Palestinos administracijai, vykdančiai valstybės tarnybos reformą. EUREP užtikrins glaudų ryšį tarp šios veiklos ir paramos valstybės tarnautojams ir pensininkams programos, taip skatindama didesnį sverto poveikį politiniame dialoge. 47. PEGASE yra ypatinga priemonė, sukurta siekiant užtikrinti, kad galima būtų atsekti lėšas iki pat galutinio paramos gavėjo. Finansavimą galima skirti tik tada, kai ES ir Palestinos administracija sutaria dėl galutinio galutinių paramos gavėjų sąrašo. Ši priemonė buvo įvesta siekiant išvengti bet kokio ES finansavimo nukreipimo. Todėl Komisija ir EIVT mano, kad PEGASE lėšos biudžeto atžvilgiu negali būti pakeičiamos. Dėl argumento, kad pagal PEGASE programą Palestinos administracijai buvo leista išsaugoti kai kurias savo lėšas ir nukreipti jas kitoms reikmėms, Komisija ir EIVT ginčija šią išvadą, kuri negali būti įrodyta praktiškai. Komisija ir EIVT mano, kad nėra įrodymų, jog PEGASE programos lėšos buvo nukreiptos saugumo pajėgų, kurioms lėšų bet kuriuo atveju skiriama iš kitų šaltinų, verbavimui. 48. Be reformų, tvarumas yra glaudžiai susijęs su politine pažanga siekiant susitaikymo ir okupacijos nutraukimo. Pagrindinė priežastis, kodėl Palestinos administracija pastaruoju metu susidūrė su sunkumais laiku mokant atlyginimus ir pensijas, yra tai, kad Izraelis atsisakė pervesti patvirtintas pajamas. Palestinos administracija nesitikėjo tokio staigaus pajamų sumažėjimo. Fiskalinė situacija valstybėse narėse bei tam tikras paramos teikėjų nuovargis turėjo reikšmės paramos teikėjų galėjimui ir norui reaguoti į šią krizę. Kartu Palestinos administracija tikėjosi pritraukti daugiau lėšų iš arabų paramos teikėjų. 51. Reikėtų pažymėti, kad nuo 2010 m. piniginę paramą gaunančių paramos gavėjų skaičius padidėjo dėl įvairių veiksnių. Vienas iš veiksnių yra pinigų pervedimo programos įvedimas 2010 m. (programą sudarė dviejų programų, SSNRP ir SHC sujungimas ir laukimo sąraše esančių namų ūkių sertifikavimas) ir jos tolimesnis įgyvendinimas Gazoje 2011 m. Palestinos administracijos tikslas yra įtraukti į programą 120 000 namų ūkių – tai atitinka nustatytą labai skurdžių namų ūkių Palestinoje skaičių. Dėl paramos dydžio: skaičiuojant finansinės paramos sumą, skiriamą teisę gauti paramą turintiems namų ūkiams remiamasi 50 proc. atotrūkio sumažinimo (angl. „bridging the gap“) metodu. Atotrūkis yra skirtumas tarp gerovės rodiklio (vartojimo) ir ypač didelio skurdo ribos. Pagal Grynųjų pinigų komponentą finansinė parama turi siekti 50 % šio atotrūkio ir tai sudaro bazinį grynaisiais pinigais teikiamos paramos rodiklį. Paramą gaunantys namų ūkiai paprastai turi papildomų pajamų šaltinių (perlaidų) bei galimybę gauti papildomą paramą (t. y. sveikatos draudimą ir pagalbą natūra), kuri papildo grynųjų pinigų komponentą. 52. Mokėjimai vėlavo dėl įvairių veiksnių, kurių socialinių reikalų ministerija arba finansų ministerija negali kontroliuoti, įskaitant: 1) grynųjų pinigų/likvidumo buvimo bankuose Gazoje ir 2) pakankamo biudžeto besikartojant Palestinos administracijos finansų krizei (įskaitant patvirtintų pajamų pervedimą iš Izraelio). Reikėtų pažymėti, kad i) 2011 m. rugsėjo ir 2012 m. rugsėjo mokėjimai buvo įvykdyti atitinkamai 2011 m. spalio 3 d. ir 2012 m. spalio 6 d., t. y. 1 savaite vėliau negu buvo planuojama (įprastai mokama paskutinį rugsėjo savaitgalį); ii) pirmas 2012 m. ketvirtinis mokėjimas dėl grynųjų pinigų, daugiausia Izraelio šekelių (ILS) ir JAV dolerių, trūkumo Gazos vietos bankuose (dėl Izraelio likvidumo apribojimų) buvo atliktas 2012 m. balandžio pabaigoje. Nors tai negaliojo Vakarų Krantui, Palestinos administracija dėl politinių priežasčių nusprendė nevykdyti mokėjimų Vakarų Krante tol, kol nebus užtikrinta, kad mokėjimas bus atliktas Gazoje, jei ne tuo pačiu laiku, tuomet iš kart po to. 53. Žr. ankstesnį 31 punktą. 54. Su Gazoje negalinčiais dirbti valstybės tarnautojais susiję veiksniai (pvz., Palestinos administracijos palaikymo streikas, jo trukmė, mastas ir padariniai, Hamas reakcija) yra sudėtingi atsižvelgiant į aplinkybes Gazos Ruože, dėl kurių sunku atlikti objektyvų patikrinimą. Tiesioginė finansinė parama yra Palestinos administracijos vykdoma programa. Komisija politiškai remia Palestinos administraciją (būsimos Palestinos valstybės pagrindą), kuri nusprendė tęsti išmokų mokėjimą visiems reikalavimus atitinkantiems Vakarų Kranto ir Gazos Ruožo darbuotojams, nepriklausomai nuo jų darbinės padėties, kurią bet kokiu atveju yra labai sunku nustatyti. Vertėtų prisiminti, kad daugelis Gazoje nedirbančių valstybės tarnautojų nedirba dėl de facto valdžios institucijų lokauto. Sprendimas nebefinansuoti atlyginimų mokėjimo politiškai būtų labai opus. 55. Žr. 54 punkto pastabą. 57. Paramos gavėjai yra žinomi ir jiems yra vykdomos ex ante ir ex post patikros. Lėšos išmokamos Palestinos administracijai pateikus paraišką ir visus būtinus patvirtinamuosius dokumentus. Šios lėšos iš esmės pervedamos tik per centrinio iždo subsąskaitą, kuri veikia pagal „dviejų raktų“ (angl. „double key“) sistemą išmokų mokėjimui, t. y. reikalingas ES ir Palestinos administracijos sutikimas. 58. Žr. atsakymą į 54 pastabą. 59. Reikėtų pažymėti, kad tai, jog vietoj dujų naudotas kuras, lėmė išorės veiksniai. Nei Izraelis nei Egiptas neleistų eksportuoti dujų į Gazą, todėl dyzelino naudojimas buvo vienintelė išeitis. 60. Kuro tiekimui taikomo PVM ir kitų mokesčių klausimas siekia daugiau nei PEGASE programa ir yra svarbus klausimas ES ir Izraelio santykiuose. Komisija dėjo pastangas sutarti dėl atleidimo nuo PVM mokėjimo kuro tiekimui, bet diskusijos nebuvo sėkmingos. Buvo akivaizdu, kad šis klausimas gali būti išspręstas tik aukščiausiu politiniu lygmeniu. Komisija mano, kad jai negali būti pareikšta kritika dėl to, kad ji negalėjo nustatyti, kaip Izraelio ir Palestinos valdžios institucijos naudoja PVM ir akcizo mokestį, kuriuos ji moka pagal Oslo susitarimų Paryžiaus protokolą, kuris nustato sąlygas tam tikrų mokestinių pajamų iš Izraelio pervedimui Palestinos administracijai, bet kuriam Komisija/ES nepriklauso. Tai buvo vienas iš veiksnių, kurie paskatino Komisiją nutraukti kuro tiekimo finansavimą. 61. Komisija patarė Palestinos administracijai iki 2012 m. atlikti viešųjų išlaidų ir finansinės atskaitomybės (VIFA) vertinimą. 2011 m. lapkričio mėn. Palestinos administracijos finansų ministerija techniniu lygmeniu sutarė atlikti VIFA vertinimą. ES planavo finansuoti dalį vertinimo. Tačiau vėliau Palestinos administracija nusprendė atidėti vertinimą. VIFA vertinimas buvo atliktas 2013 m., o VIFA ataskaita buvo oficialiai nusiųsta finansų ministerijai 2013 m. birželio mėn. ir ministerija ją priėmė tą patį mėnesį. Jis buvo paskelbtas 2013 m. rugsėjo 2 d. ES prisidėjo prie šio Pasaulio banko vadovaujamo vertinimo finansavusi vieno iš ekspertų darbą. Be VIFA vertinimų buvo atlikti ir kiti Palestinos administracijos viešųjų finansų valdymo sistemos vertinimai. Tarptautinis valiutos fondas (TVF) atliko viešųjų finansų valdymo pažangos vertinimą 2008 m. balandžio mėn., 2009 m. balandžio mėn., 2009 m. gruodžio mėn., 2010 m. spalio mėn., 2012 m. sausio mėn. ir 2013 m. sausio mėn. Be to, TVF vertinimo ataskaitose apie Ad hoc ryšių palaikymo komiteto posėdžius (kurie vyksta dukart per metus) yra pateikiami Palestinos administracijos viešųjų finansų valdymo reformų vertinimai. 62. Komisija tęsia su viešųjų finansų valdymu susijusius darbus: pasaulio banko vykdomas VIFA vertinimas pradėtas 2013 m. kovo mėn., o 2013 m. birželio mėn. ataskaita buvo oficialiai nusiųsta finansų ministerijai. Kol nėra veikiančios Palestinos įstatymų leidžiamosios tarybos, bet kokią teisėkūros proceso kontrolę vykdyti sudėtinga. Ministerija priėmė ataskaitą tą patį mėnesį ir ją paskelbė 2013 m. rugsėjo 2 d. 63. b) 2012 m. rugsėjo mėn. į rezultatus orientuotoje stebėsenos ataskaitoje nurodyta, kad per pirmą projekto įgyvendinimo etapą buvo vėluojama dėl kelių priežasčių: ilgai trunkančių poreikių įvertinimo tyrimų, veiklos pertvarkymo, nepakankamo stažuotojų anglų kalbos mokėjimo ir vertėjų trūkumo. Dauguma šių problemų buvo išspręstos per pirmąjį 2012 m pusmetį. Tuo metu bendrą projekto įgyvendinimo veiksmingumą ir efektyvumą stebėtojas įvertino gerai. 66. PVM sugrąžinimas buvo vykdomas pagal taisykles. Pagrindinis tikslas buvo paskatinti ekonomikos augimą perkeliant mokėtinus įsiskolinimus į privatųjį sektorių. Prieš apmokant neapmokėtas skolas buvo atliekama privaloma audito kontrolė. 2 langelis. PVM grąžinimas prabangiam viešbučiui Gazoje PVM sugrąžinimas buvo vykdomas pagal taisykles. Reikėtų pažymėti, kad šiai įmonei kompensuoti įsiskolinimai susikaupė per daugiau kaip septynerius metus nuo 2000 m. gruodžio mėn. iki 2008 m. sausio mėn. Tai, kad viešbutis 2012 m. spalio mėn. beveik nevykdė veiklos galima paaiškinti tuometine situacija Gazoje ir užsitęsusia blokada. 67. Parama Gazos elektrinei buvo suteikta kaip skubi pagalba, jos tvarumas nebuvo svarbiausia aspektas. Palestinos administracijai pasiūlius kitą sprendimą, šis PEGASE komponentas nebebuvo finansuojamas. 68. Pagrindinė priežastis, kodėl Palestinos administracija pastaruoju metu susidūrė su sunkumais mokant atlyginimus ir pensijas, yra tai, kad Izraelis atsisakė pervesti patvirtintas pajamas. Be to, fiskalinė situacija valstybėse narėse bei tam tikras paramos teikėjų nuovargis turėjo reikšmės paramos teikėjų galėjimui reaguoti į šią krizę. Kartu Palestinos administracija tikėjosi pritraukti daugiau lėšų iš arabų paramos teikėjų. 70. Reikėtų pažymėti, kad Komisija ir EIVT dėjo dideles pastangas siekdamos užtikrinti Izraelio bendradarbiavimą. Buvo surengta daug susitikimų su Izraelio gynybos ministerija. Prireikus juose dalyvaudavo ir ES delegacija Tel Avive. Tokių veiksmų veiksmingumas galėtų būti padidintas, jei valstybės narės laikytųsi nuoseklesnio ir tvirtesnio požiūrio šiuo klausimu. b) iš 2012 m. asignavimų C zonai skirta daug lėšų (7 mln. eurų) bei apie 3.5 mln. eurų pagal aprūpinimo maistu saugumo programą. PEGASE taip pat skirs paramą C zonoje, plėsdama privataus sektoriaus atkūrimo Gazoje programą Vakarų Krante, daugiausia dėmesio skiriant ūkininkams ir bendruomenėms, kuriems žalos padarė skiriamoji linija, Izraelio armijos griovimai ir naujakurių smurtas. C zonos klausimas yra svarbus politinės darbotvarkės punktas. Šia tema buvo ne kartą diskutuota politiniame ir saugumo komitete ir jau 2011 m. gruodžio mėn. ES delegacija įvykdė ES demaršą Tel Avive. C zona yra vienas iš prioritetinių naujo veiksmų plano tikslų. Išvados ir rekomendacijos 74. Tvarumas gali būti užtikrintas tik per politinės pažangą, siekiant susitaikymo ir okupacijos nutraukimo. Vis dėlto svarbūs abu reformos klausimai ir Izraelio priemonės. Komisija ir EIVT juos traktuoja taip: 2011 m. pabaigoje Komisija pradėjo projektą, kuriuo siekiama įvertinti poreikius ir nustatyti perspektyvius projektus, susijusius su valstybės tarnybos reforma Palestinoje. Šiuo pagrindu nuo 2013 m. antro pusmečio ES teiks visapusišką paramą Palestinos administracijai, vykdančiai valstybės tarnybos reformą. EUREP užtikrins glaudų ryšį tarp šios veiklos ir paramos valstybės tarnautojams ir pensininkams programos, taip pat skatindama didesnį sverto poveikį politiniame dialoge. Komisija ir EIVT dėjo dideles pastangas siekdamos užtikrinti Izraelio bendradarbiavimą. Buvo surengta daug susitikimų su Izraelio gynybos ministerija. ES ir Izraelio dvišalių santykių pagrindu ir delegacijos Tel Avive iniciatyva taip pat organizuojami įvairūs susitikimai su Izraeliu (įvairiais lygmenimis ir įvairiuose forumuose). Tokių veiksmų veiksmingumas galėtų būti padidintas, jei valstybės narės laikytųsi nuoseklesnio ir tvirtesnio požiūrio šiuo klausimu. 75. Komisija pritaria veiklos rodiklių įvedimui PEGASE programoje. Reikia atsižvelgti į tai, kad nemažai rezultatams įtakos turinčių veiksnių yra išoriniai ir jų Palestinos administracija negali kontroliuoti. Palestina nėra nepriklausoma valstybė, kurios vyriausybė, siekdama tam tikrų tikslų, turi galimybę mobilizuoti įvairius išteklius. PEGASE tiesioginė finansinė pagalba yra politinė priemonė, kurios tikslas yra išsaugant pagrindines gyvenimo sąlygas Palestinos gyventojams išlaikyti dviejų valstybių sambūviu pagrįsto sprendimo gyvybingumą. Paramos teikėjų finansavimo pagal PEGASE programą trūkumo pagrindinė priežastis yra paramos teikėjų nuovargis, o ne sąmoningas jų sprendimas nesinaudoti PEGASE. Kaip minėta, kai kurie paramos teikėjai yra labiau linkę finansuoti vystymosi projektus, negu teikti tiesioginę finansinę paramą dar ir todėl, kad jie teikia daugiau matomumo. 76. Pagal finansinio reglamento įgyvendinimo taisyklių 168 straipsnio 2 punktą buvo pareikalauta taikyti tiesioginių derybų procedūrą ir ji buvo patvirtinta. Tuo metu tai buvo tinkamai pagrįstas sprendimas. Reikėti pažymėti, kad PEGASE TFP programų tikrinimo ir valdymo procedūros šiuo metu yra peržiūrimos (žr. 38 punktą). 2011 m. pradėtas svarstyti būtinybės didinti konkurenciją klausimas. Šiuo tikslu buvo paskelbtas tarptautinis konkursas dėl ex ante ir ex post audito paslaugų, susijusių su PEGASE tiesioginės finansinės paramos (TFP) programų įgyvendinimu, sutarties. Išankstinė informacija buvo paskelbta 2012 m. rugpjūčio mėn., o naujas sutartis planuojama pasirašyti 2013 m. pabaigoje Konkursas dėl paslaugų sutarties programos valdymui ir įgyvendinimui bus paskelbtas 2014 m. (žr. 37 punktą). 77. 2011 m. pabaigoje Komisija pradėjo projektą, kuriuo siekiama įvertinti poreikius ir nustatyti perspektyvius projektus, susijusius su valstybės tarnybos reforma Palestinoje. Šiuo pagrindu nuo 2013 m. antro pusmečio ES teiks visapusišką paramą Palestinos administracijai, vykdančiai valstybės tarnybos reformą. EUREP užtikrins glaudų ryšį tarp šios veiklos ir paramos valstybės tarnautojams ir pensininkams programos, taip pat skatindama didesnį sverto poveikį politiniame dialoge. 78. Su Gazoje negalinčiais dirbti valstybės tarnautojais susiję veiksniai yra sudėtingi, atsižvelgiant į aplinkybes Gazos Ruože, dėl kurių sunku atlikti objektyvų patikrinimą. Tiesioginė finansinė parama yra Palestinos administracijos vykdoma programa. Komisija politiškai remia Palestinos administraciją (būsimos Palestinos valstybės pagrindą), kuri nusprendė ir toliau mokėti išmokas visiems reikalavimus atitinkantiems Vakarų Kranto ir Gazos Ruožo darbuotojams, nepriklausomai nuo jų darbinės padėties, kurią bet kokiu atveju yra labai sunku nustatyti. Vertėtų prisiminti, kad daugelis Gazoje nedirbančių valstybės tarnautojų nedirba dėl de facto valdžios institucijų lokauto. Sprendimas nebefinansuoti atlyginimų mokėjimo politiškai būtų labai opus. Kuro tiekimui taikomo PVM ir kitų mokesčių klausimas siekia daugiau nei PEGASE programa ir yra svarbus klausimas ES ir Izraelio santykiuose. Komisija dėjo pastangas sutarti dėl atleidimo nuo PVM mokėjimo kuro tiekimui, bet diskusijos nebuvo sėkmingos. Akivaizdu, kad šis klausimas gali būti išspręstas tik aukščiausiu politiniu lygmeniu. Komisija mano, kad jai negali būti pareikšta kritika dėl to, kad ji negalėjo nustatyti, kaip Izraelio ir Palestinos valdžios institucijos naudoja PVM ir akcizo mokestį, kuriuos ji moka pagal Oslo susitarimų Paryžiaus protokolą, kuris nustato sąlygas tam tikrų mokestinių pajamų iš Izraelio pervedimui Palestinos administracijai, bet kuriam Komisija/ES nepriklauso. Tai buvo vienas iš veiksnių, kurie paskatino Komisiją nutraukti kuro tiekimo finansavimą. 79. Dėl išsamesnės informacijos apie VIFA vertinimą, žr. 61 punkto atsakymą. 80. Komisija ir EIVT sutinka peržiūrėti PEGASE mechanizmą ir atsižvelgti į Audito Rūmų rekomendacijas. EIVT ir Komisija nuolat peržiūri PEGASE mechanizmą, atsižvelgdamos į pokyčius vietoje (t. y. į PSAG komponentą, sukurtą po lieto švino operacijos ir visai neseniai sukurtą komponentą, skirtą Rytų Jeruzalės ligoninėms). Tačiau Komisija visiškai nepritaria, kad reikia atlikti esminę PEGASE programos peržiūrą. a) Komisija ir EIVT pritaria šiai rekomendacijai, kuri jau iš dalies įgyvendinta. Naujasis Palestinos veiksmų planas yra pirmas naujos kartos veiksmų planas, dėl kurio buvo susitarta peržiūrėjus Europos kaimynystės politiką ir kuriame nustatyti siektini prioritetiniai tikslai, dėl kurių susitarė ES ir Palestinos administracija. Jis yra labiau susietas su finansinės paramos vystymuisi poreikiais (ir atvirkščiai) nei ankstesnis veiksmų planas, kuris buvo parengtas prieš sukuriant PEGASE. b) Komisija ir EIVT iš dalies pritaria šiai rekomendacijai. Nuo 2014 m. ES pradės dvejų metų programavimo ciklą dėl finansinės paramos vystymosi dalies. PEGASE programa iš pradžių nebuvo suplanuota kaip daugiamečio programavimo dalis, bet Komisija ir EIVT dar kartą apsvarstys savo poziciją. Nors Komisija ir EIVT laikosi išlygų dėl šio punkto, jos yra pasirengusios imtis veiksmų siekiant kiek galima įgyvendinti šią rekomendaciją. c) Komisija ir EIVT pritaria šiai rekomendacijai. Veiklos rodikliai PEGASE programoje bus įvesti Audito Rūmų nurodytose srityse (žr. 31 punkto pastabas). 82. a) Komisija pritaria šiai rekomendacijai. Šiuo metu vyksta konkurencinė viešųjų pirkimų procedūra. 2011 m. pradėtas svarstyti būtinybės didinti konkurenciją klausimas. Šiuo tikslu buvo paskelbtas tarptautinis konkursas dėl ex ante ir ex post audito paslaugų, susijusių su PEGASE tiesioginės finansinės paramos programų įgyvendinimu, sutarties. Išankstinė informacija buvo paskelbta 2012 m. rugpjūčio mėn., o naujas sutartis planuojama pasirašyti 2013 m. pabaigoje. Konkursas dėl paslaugų sutarties bus paskelbtas 2014 m. (žr. 37 punktą). b) Komisija pritaria rekomendacijai ir toliau sieks supaprastinti PEGASE tiesioginės finansinės paramos valdymo sistemą. EUREP nėra atsakinga už PEGASE duomenų bazės, kuri buvo perkelta į EUREP pastatą 2013 m. spalio mėn. pradžioje, administravimą. 83. Komisija ir EIVT nesutinka su šia rekomendacija. Dėl sąlygiškumo nuostatų žr. 40 punkto atsakymą. 2011 m. Komisija pradėjo vykdyti valstybės tarnybos reformos poreikių įvertinimą. Šiuo pagrindu 2013 m. bus skiriama parama Palestinos administracijai. EUREP užtikrins glaudų ryšį tarp šios veiklos ir paramos valstybės tarnautojams ir pensininkams programos, taip pat skatindama didesnį sverto poveikį politiniame dialoge. EIVT ir Komisija taip pat atsižvelgia į Palestinos reformos ir vystymosi plano ir Palestinos nacionalinio vystymosi plano įgyvendinimą. PEGASE programoje buvo ir yra remiamasi šiuose planuose nustatytais prioritetais kaip sąlygiškumo sąlygų rodikliu. VIFA vertinimas buvo atliktas 2013 m. kovo mėn., o VIFA ataskaita buvo oficialiai nusiųsta finansų ministerijai 2013 m. birželio mėn. ir ministerija ją priėmė tą patį mėnesį. Jis buvo paskelbtas 2013 m. rugsėjo 2 d. ES prisidėjo prie šio Pasaulio banko vadovaujamo vertinimo finansavusi vieno iš ekspertų darbą. 84. Komisija ir EIVT tik iš dalies pritaria šiai rekomendacijai. Komisija ir EIVT sutinka pradėti diskusijas su Palestinos administracija dėl atlyginimų ir pensijų finansavimo Gazos Ruože, kad būtų pasiektas susitarimas, kuriuo būtų atsižvelgta į Audito Rūmams susirūpinimą keliančius klausimus. 85. Komisija pritaria šiai rekomendacijai.